### Beslutning

Godkendt med bemærkning om, at der afholdes borgermøde i høringsperioden.

For stemte A, B, C, F, O, V og Kalundborg-listen.
Imod stemte Ø og Frit Borgerlige Fællesskab.

Frit Borgerligt Fællesskab fastholder begrundelsen fra Teknik- og Miljøudvalgets behandling, om at der ikke bliver vejadgang til Røsnæsvej.

Ø bemærker, at projektet vil ødelægge [adresse] natur og er som helhed imod naturbeskyttelsesreglerne.

Afbud: Annette Bertelsen, August Dam

### Sagsfremstilling

## Resume og sagens baggrund

Teknik- og Miljøudvalget besluttede på møde den 11. august 2022 at igangsætte planlægningen for ferie- og fritidscenter på [adresse]. Administrationen fremlægger her Forslag til Tillæg nr. 12 til [adresse] 2021-2032 og Forslag til Lokalplan nr. 593 for Club Røs*-* et ferie- og fritidscenter på [adresse]. Tillægget supplerer kommuneplanens retningslinjer for feriehoteller og udlægger nyt rammeområde til rekreativt område med mulighed for at etablere ferie- og fritidscenter. Lokalplanen indeholder nærmere bestemmelser for områdets anvendelse og udformning. Sagen lægger op til Kommunalbestyrelsens beslutning om at godkende planforslagene til offentlig høring.

## Indstillinger

Direktøren indstiller, at

1. Forslag til Tillæg nr. 12 til [adresse] 2021-2032, godkendes til offentlig fremlæggelse i 8 uger (Bilag 1).
2. Forslag til Lokalplan nr. 593 for Club Røs - et ferie- og fritidscenter på [adresse], godkendes til offentlig fremlæggelse i 8 uger (Bilag 2).
3. Vurderingen om, at der ikke skal gennemføres en miljøvurdering af planforslagene, offentliggøres med klagefrist på 4 uger (Bilag 3).
4. Administrationen bemyndiges til at foretage nødvendige redaktionelle ændringer af planforslagene forinden offentlig bekendtgørelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Projektudvikler har anmodet kommunen om at igangsætte en planproces, der giver mulighed for at etablere et ferie- og fritidscenter, "Club Røs", på dele af hhv. matr.nr. 6c og 7a, [adresse], [adresse]. Arealet på ca. 28,5 ha ligger i landzone umiddelbart øst for Ulstrup, nord for [adresse].

Arealet skal forblive landzone men anvendelsen ændres fra landbrug til rekreative formål.

Projektet vil bestå af 90 feriehuse og 30 ferielejligheder som skal udlejes i henhold til Sommerhusloven. Feriecentret skal desuden indeholde restaurant, café, wellness faciliteter, indendørs og udendørs sportsfaciliteter, samt en nyetableret sø, der kan benyttes som badesø. Herudover indeholder projektet diverse tekniske anlæg til vandhåndtering, veje, stier, parkering m.v.

*Fokuspunkter i planlægningen*På baggrund af blandt andet projektets lokalisering og de hensyn der skal varetages i området, har følgende emner haft særlig fokus i planlægningen:

* De særlige hensyn som planloven skal varetage inden for kystnærhedszonen.
* Projektets indpasning i det kystnære landskab, både bebyggelse og rekreative anlæg.
* Bebyggelsens fysiske fremtræden.
* Infrastruktur og trafikale forhold.
* Varetagelse af naturmæssige hensyn, herunder hensynet til søer, der er beskyttet jf. naturbeskyttelsesloven §3, og truede arter og deres levesteder, der er beskyttet jf. bilag IV til habitatdirektivet, samt økologiske forbindelser og potentielle økologiske forbindelser.
* Planlægningen har desuden haft særlig fokus på regnvandshåndtering og spildevandshåndtering.

I forbindelse med indkaldelse af ideer og forslag indkom der bemærkninger, der udtrykte bekymring for øget trafik, turismens påvirkning af naturen, herunder § 3-beskyttet natur, samt projektets landskabelige indpasning. Der er igennem planlægningen løbende foretaget undersøgelser og indtænkt løsninger, som, efter administrationens vurdering, i planlægningen har taget højde for bekymringerne, ligesom det er administrationens vurdering, at stemningen i lokalområdet er langt mere positiv i dag, som resultat af dialog og inddragelse af lokalbefolkningen igennem planlægningsprocessen.

Som en del af planlægningen er der gennemført en screening for miljøvurdering af planerne. Selve projektet er herudover omfattet af krav om VVM-screening.

*Forslag til kommuneplantillæg*Forslag til Tillæg nr. 12 til [adresse] 2021-2032, har til formål at udlægge et nyt rammeområde til rekreativ benyttelse med mulighed for at etablere Ferie- og fritidscenter. Derudover fastlægger Kommuneplantillæg nr. 12 rammebestemmelser for den nærmere lokalplanlægning.

*Forslag til Lokalplan*Forslag til Lokalplan nr. 593 for Club Røs - *Et ferie- og fritidscenter på [adresse]*, har til formål at redegøre for disponeringen af arealet samt redegøre for de løsninger der er indtænkt i planlægningen for at imødekomme alle hensyn til naturen og det omkringliggende samfund.

Lokalplanen redegør for de planmæssige begrundelser for den kystnære placering, projektets forhold til Kalundborg Kommunes turistpolitiske målsætninger, samt forholder sig til projektets integration med det omkringliggende lokalsamfund.

Lokalplanen indeholder desuden bestemmelser som sikrer, at Ferie- og fritidscentret etableres med hensyn til projektets indpasning i det kystnære landskab, både bebyggelserne og rekreative anlægs fysiske fremtræden, samt i forholdet til placeringen i landskabet. Lokalplanen sikrer at der bygges i naturmaterialer som falder ind i landskabet.

Lokalplanens bestemmelser sikrer den bedst mulige løsning for infrastruktur og trafikale forhold både i forhold til trafiksikkerhed og støj. Indkørsel med bil til Club Røs kommer til at foregå som overkørsel fra [adresse]. Denne løsning er valgt, da den mulige tilkørselsvej fra [adresse] på baggrund af en trafikanalyse, ikke giver god nok sigtbarhed grunden det bakkede terræn. Dog kan cykeltrafik ankomme herfra og koble sig på cykelstien mellem Kalundborg og [adresse]. Der er ligeledes udarbejdet en trafikanalyse vedr. tilkørslen fra [adresse]. Denne viser at vejen ikke har en ideel bredde, men at man ved at sænke farten på vejen, kan skabe en fungerende løsning. Man kan desuden med tiden udvide vejens bredde, da vejen til begge sider støder op til marker. Trafikanalysen redegør desuden for den øgede trafikmængde, som vurderes at være acceptabel.

Lokalplanens bestemmelser sikrer desuden varetagelse af naturmæssige hensyn, herunder hensynet til § 3-beskyttede søer og bilag IV arter, samt økologiske forbindelser og potentielle økologiske forbindelser. Dette er sikret ved at man gennem arealdisponeringen sikrer grønne forbindelser mellem de eksisterende naturværdier i området og skaber mulighed for at de kan udvides idet at landbrugsjord gennem planlægningen overgår til natur med lav grad af pleje. Der etableres derudover en ny badesø, så den eksisterende natur ikke inddrages til rekreative aktiviteter.

Hensyn til ovenstående interesser er således alle indarbejdet i planlægningen, som derudover også har haft fokus på regnvandshåndtering, gennem etablering af to regnvandsbassiner, som sikrer at vandet håndteres indenfor området, og som samtidig giver mulighed for at genbruge vandet indenfor området.

*Miljøscreening*Administrationen har gennemført en screening efter lov om miljøvurdering af planer og programmer og af konkrete projekter (VVM), jf. bilag 3. På baggrund af denne screening vurderer administrationen, at planforslagene ikke vil få væsentlig indvirkning på miljøet, og at der således ikke skal udarbejdes miljørapport. Afgørelsen begrundes med at der i planforslaget er indarbejdet løsninger til at sikre:

1. At de særlige hensyn som planlovens skal varetage inden for kystnærhedszonen, er varetaget.
2. At områdets landskabelige interesser varetages.
3. At planlægningen ikke vurderes at have negativ effekt på lokalområdet.
4. At de økologiske og potentielle økologiske forbindelser ikke påvirkes negativt.
5. At der er udarbejdet den bedst mulige løsning for trafikafvikling.

Samlet vurderes det at planernes virkeliggørelse ikke medfører væsentlige indvirkninger på miljøet, og da den ikke berører eller påvirker et internationalt naturbeskyttelsesområde, vurderes det, at der ikke skal foretages en egentlig miljøvurdering af lokalplanen.

*Det videre forløb*Godkendes planforslagene vil de blive fremlagt i offentlig høring i 8 uger. Herefter vil eventuelle bemærkninger mv. blive behandlet, og det forventes, at planforslagene kan fremlægges til endelig godkendelse i april 2024.

## Økonomiske konsekvenser

Ingen.

### Sagens forløb

07-12-2023 Teknik- og Miljøudvalget

V og O anbefaler og ønsker, at der afholdes et borgermøde i høringsperioden.

Matthias Karlsen (Kalundborg-listen) tager forbehold.

August Dam (F) og Ernst Nørgaard (Frit Borgerligt Fællesskab) stemmer imod udelukkende med den begrundelse, at der ikke bliver en vejadgang via Røsnæsvej.

13-12-2023 Økonomiudvalget

Anbefales.
For stemmer V, O og A.
Kalundborg-listen tager forbehold.
Frit Borgerligt Fællesskab og SF stemmer imod og fastholder bemærkningen fra Teknik- og Miljøudvalgets behandling.